TARYBOS SPRENDIMAS 2009/747/BUSP
2009 m. rugsėjo 14 d.
dėl Europos Sąjungos Palydovų centro tarnybos nuostatų
EUROPOS SĄJUNGOS TARYBA,
atsižvelgdama į 2001 m. liepos 20 d. Tarybos bendruosius veiksmus 2001/555/BUSP dėl Europos Sąjungos Palydovų centro įsteigimo (1) su pakeitimais, padarytais 2006 m. gruodžio 21 d. Tarybos bendraisiais veiksmais 2006/998/BUSP (2), ypač į jų 9 straipsnio 3 dalį,
atsižvelgdama į Europos Sąjungos Palydovų centro direktoriaus rekomendaciją,
kadangi:
(1)
Palydovų centras yra koordinuojamoms organizacijoms priskiriama Europos Sąjungos agentūra. Europos Sąjungos Palydovų centro tarnybos nuostatus reikėtų suderinti su Centro veiklos raida ir todėl būtina peržiūrėti visų pirma nuostatas dėl nuolatines užduotis atliekančių darbuotojų sutarčių sistemos, laikinųjų pareigybių galimybės, vienodo požiūrio, nuostatas dėl atostogų bei lankstaus darbo laiko ir nuostatas dėl drausminių priemonių.
(2)
Todėl Europos Sąjungos Palydovų centro tarnybos nuostatai, kuriuos Taryba priėmė 2001 m. gruodžio 21 d. (3), su pakeitimais, kuriuos valdybai pritarus padarė direktorius 2005 m. birželio 15 d. (4), turėtų būti pakeisti,
NUSPRENDĖ:
1 straipsnis
Europos Sąjungos Palydovų centro tarnybos nuostatai, kuriuos Taryba priėmė 2001 m. gruodžio 21 d., su pakeitimais, kuriuos valdybai pritarus padarė direktorius 2005 m. birželio 15 d., dėl II antraštinės dalies III skyriaus 14 straipsnio 2 dalies ir II antraštinės dalies IX skyriaus pakeičiami prie šio sprendimo pridedamais Tarnybos nuostatais.
2 straipsnis
Šis sprendimas įsigalioja kito mėnesio nuo jo priėmimo pirmą dieną. Jis skelbiamas Europos Sąjungos oficialiajame leidinyje.
Priimta Briuselyje 2009 m. rugsėjo 14 d.